Covid-19: Nóg ŉ sterfte in Wes-KaapDie getal bevestigde Covid-19-gevalle in Suid-Afrika het teen Sondagaand op 4 546 gestaan, ŉ toename van 185 gevalle sedert ŉ dag tevore. Die minister van gesondheid, Zweli Mkhize, het in sy daaglikse bywerking van die land se Covid-syfers gesê ŉ enkele sterfgeval is in die Wes-Kaap aangemeld. Die getal Covid-19-verwante sterftes is nou 87. Die Wes-Kaap is steeds die provinsie met die grootste geval mense wat die virussiekte opgedoen het. Tot dusver is 168 643 mense vir die siekte getoets. Byna 7 700 van dié toetse is in die laaste 24 uur gedoen. Mkhize het intussen gesê ŉ afvaardiging van 217 Kubaanse medici kom na verwagting Maandag in die vroeë oggendure in Suid-Afrika aan. Hulle het reageer op ŉ versoek van die Suid-Afrikaanse regering aan sy Kubaanse eweknie om hulp en mediese spesialiste, veral kenners op die gebied van aansteeklike siektes, hierheen te stuur. “Die sterk maatskaplike en politieke solidariteit en steun tussen die lande kan in verskeie ontwikkelingsprogramme gesien word. Die departement van gesondheid het deurlopend dié steun geniet tydens die voortgesette mediese opleiding van Suid-Afrikaanse studente in Kuba,” het Mkhize gesê. “Net soos Kuba in die apartheidsera gedoen het, het hy nou weer sy helpende hand uitereik deur gesondheidswerkers hierheen te stuur wat spesialiseer in familiegesondheid, infeksiebeheer, saakbestuur, regulatoriese gesag, epidemiologie en toesig, gesondheidstegnologie en biostatistiek.” Volgens die minister is Kuba bekend vir sy deeglike voorbereiding op rampe en sy ontplooiing van mediese werkers waar hulle ook benodig word. Die medici is voor hul vertrek na Suid-Afrika in kwarantyn geplaas. “Dít ten spyte van die feit dat Kuba een van die lande is waar die infeksiekoers minimaal is,” het Mkhize gesê. “In Suid-Afrika het ons ŉ bykomende stap gedoen wat in ooreenstemming met ons afsonderingsregulasies is. Die span gaan in voorlopige kwarantyn hier geplaas word terwyl hulle vir hul toetsuitslae wag. Ons gaan dié tyd gebruik om hulle touwys te maak in die Suid-Afrikaanse situasie en die verskillende provinsies waarheen hulle gestuur gaan word.” Pres. Cyril Ramaphosa sal hulle daarna amptelik welkom heet in die land. Mkhize het die Kubaanse ambassadeur in Suid-Afrika vir die hulp bedank. “Ons gesondheidsinstellings gaan sonder twyfel baat by dié vrygewige en onbaatsugtige gebaar van ons Kubaanse broers.” Maroela Media is bewus daarvan dat daar soms teenstrydighede is in die Covid-19-syfers wat in berigte aangehaal en in grafieke aangedui word. Die syfers word egter net so oorgedra uit inligting wat van die departement van gesondheid ontvang word. – Red. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.